钦定古今图书集成/理学汇编/经籍典/第086卷 > 启蒙翼传 > 《本义启蒙论》
## 钦定古今图书集成/理学汇编/经籍典/第086卷 > 启蒙翼传 > 《本义启蒙论》

有天地矣，可无《易》乎？不可也。有《易》矣，可无《本义启蒙》
乎？不可也。金声玉振集大成，众言殽乱折诸圣，朱夫
子其圣人之徒欤。盖自汉儒始变乱古《易》，至有流为
术数之归，而卒大乱于王弼，且杂以虚无之论，吾《易》
遂晦蚀于天下，寥寥千载，孰觉我人？《太极》有图，《易通》
有书，发往古不传之秘，开万世理学之源，斯道始有
系属。迨夫《易》传写胸中，成书，《皇极》具经世之大法，《正
蒙》阐象数之条目。是虽古经变乱，未就厘正，而术数
虚无之学，为之一洗，吾《易》粲然复明。未几，陋儒妄作，
异论蜂起，《易》置图书，指斥邵子，冒伪著述，《易》道又几
晦蚀。朱夫子勃兴，探前圣之精微，破俗学之缪妄。《本
义》《启蒙》有作，而后吾《易》复明于后世。愚尝谓孔圣以
来，朱夫子有功于《易》，断断乎其不可及者，盖以《本义》
之为书也，图书位定而天地自然之《易》明；先天后天
卦分，而羲、文之《易辨》二篇《十翼》不相混杂，《易经》始为
之复古。六十四卦，三百八十四爻，两言以蔽之，曰象
占而观玩不涉虚无。至于崇阳抑阴，进君子，退小人，
发于《坤》初六之爻者，不过数语，而天之经、地之义、人
之纪，《易》之要领，直包括无遗憾，此本义不可少于天
下也。《启蒙》之为书也，本图书，则揭《天生神物章》，而《易》
之本原正；原卦画，则表“《易》有太极”章，而《易》之位列明。
明蓍策则发明《大衍》章，而挂扐之法定。考变占，则博
取《左氏传》以明断例，而吉凶趋避之见审。合四篇大
旨，壹皆寓尊阳之微意。而小人盗贼不得窃取。而用
此《启蒙》。不可少于天下也。